Dennis Flydtkjær (DF), 2013-11-26:
Det her lovforslag handler jo om den aftale, Danmark indgik med USA den 15. november 2012 vedrørende international beskatning og udveksling af bankoplysninger og finansielle oplysninger.
Vi synes jo, ligesom Venstre udtrykker det, at det er rigtig positivt, at man indgår de her aftaler om udveksling, for at vi bl.a. kan undgå skattesvig.
Men jeg bliver noget bekymret, når der åbnes op for med så vide rammer at give SKAT øgede beføjelser til at kræve oplysninger.
Vi har jo set rigtig mange eksempler hen over det sidste halve år på, hvordan SKAT har haft svært ved at håndtere bestemmelserne i skattekontrolloven.
Så derfor er vi meget betænkelige ved, at man nu giver så vide rammer, som man gør med det her lovforslag.
Jeg vil godt prøve at læse noget af det, som Finansrådet siger i deres høringssvar, op:
» ... den nye § 8 Å i skattekontrolloven tilsyneladende søger at skabe en stort set ubegrænset bemyndigelse til skatteministeren til at fastsætte regler for finansielle institutters indberetningspligt ... ingen begrænsninger i forhold til hvilke konti og oplysninger, som bemyndigelsen kan anvendes til at fastsætte regler om.«
Når der kommer høringssvar ind med de formuleringer, får det jo altså alarmklokkerne til at ringe her i Folketinget, i hvert fald hos Dansk Folkeparti.
Og når man kan se, at der generelt er en stor tillidskrise hos SKAT, er det nok ikke lige nu, at vi skal give dem nogle øgede beføjelser – specielt ikke, når de er så uklare og så vidtgående, som de er i det her lovforslag.
I Dansk Folkeparti så vi sådan set gerne, at vi lavede en hel revision af skattekontrolloven for at få klarlagt og tydeliggjort mange af de bestemmelser, der er i skattekontrolloven.
Og det synes jeg egentlig at man burde gøre, inden man gav øgede beføjelser som i det her forslag.
Forslaget går jo sådan set ud på, at man giver skatteministeren carte blanche til selv at udforme og fastsætte de regler om indberetningspligt, og hvordan procedurerne skal være.
Og vi synes altså ikke, det er et godt tidspunkt at gøre det, altså når man nu har den her tillidskrise.
Så vil jeg sige, at en problemstilling i lovforslaget også er de øgede administrative byrder, man pålægger erhvervslivet.
Vi synes ikke, det er godt nok, at man fra ministeriets side bare svarer tilbage, at en nærmere vurdering af byrderne vil blive foretaget, når de bekendtgørelser, der udstedes i medfør af de foreslåede bemyndigelser, bliver udarbejdet.
Jeg synes, det kunne være meget rart at vide, inden vi vedtager et forslag, hvor mange byrder vi nu pålægger erhvervslivet.
Så synes jeg også, det er ret alarmerende, når Datatilsynet i deres høringssvar siger, at de går ud fra, at Skatteministeriet har overvejet forslaget i forhold til reglerne i persondataloven, og at der ikke er fundet anledning til nogen fravigelser af dette.
Altså har Datatilsynet heller ikke noget overblik over, hvordan man håndterer det her.
Og svaret fra ministeriet er blot, at det kigger man på senere, når man nu laver de her bekendtgørelser.
Det synes jeg altså ikke er tydeligt nok, til at vi bare kan sige ja til det her i Folketingssalen. Så på det grundlag kan Dansk Folkeparti ikke støtte forslaget, som det ligger nu.
Men vi vil gerne i forbindelse med udvalgsarbejdet se på, om vi måske kan få nogle garantier og nogle klarlægninger af, hvordan man får implementeret det her.
Og så må vi jo se, når vi kommer til en andenbehandling og eventuelt en tredjebehandling, hvordan forslaget ligger der.
Men som det ligger lige nu, kan vi altså ikke støtte det.